Det udviklede sig, da to politipatruljer rykkede ud til en ejendom lige udenfor Hobro.

Tirsdag morgen tog tingene en uheldig drejning for en 28-årig polsk mand ved en ejendom udenfor Hobro. Manden var af uvisse årsager gået amok i ejendommen og jagtede sin bror rundt i huset, hvor han også var i gang med at brænde tøj. Derfor blev politiet tilkaldt. Spyt og dødstrusler Da politiets to patruljer ankom til stedet, stod den ophidsede mand udenfor med en stor pind og var i gang med at brænde tøj på et bål. Den 28-årige mand blev talt til ro og fulgte med politiet ind i huset, hvor der var raseret. Og så udviklede det sig uheldigt for polakken. - Så bliver manden ophidset igen og stiller sig i vejen for vores to betjente, siger Anders Kammer, der er politiassistent ved politiet i Himmerland. To af betjentene ville gå en runde i huset for at sikre, at der ikke var nogen tilskadekomne. Men det faldt ikke i god jord. - Så begynder han at spytte på den ene kollega, og han forsøger at ramme den anden. Så det bliver så til en sigtelse for vold mod tjenestemand og også et forsøg på det. - Han kommer med nogle trælse udtalelser om, hvad han vil gøre med politifolkenes børn, og han siger direkte, at han vil slå dem ihjel, siger politiassistent Anders Kammer. Dermed blev manden sigtet for trusler på livet og taget med til arresten i Aalborg. Da politiet fik gennemsøgt huset, var der ingen tilskadekomne personer.